
RASEINIŲ RAJONO BENDROJO UGDYMO ĮSTAIGŲ
5–12 KLASIŲ MOKINIŲ INTEGRUOTO TECHNOLOGIJŲ IR DORINIO UGDYMO PROJEKTO „LAŠAS GERUMO“ APRAŠAS

I BENDROSIOS NUOSTATOS
1. Raseinių rajono bendrojo ugdymo įstaigų 5–12 klasių mokinių integruoto technologijų ir dorinio ugdymo projekto „Lašas gerumo“ (toliau – Projektas) aprašas reglamentuoja Projekto tikslą, uždavinius, organizavimo tvarką bei organizatorius.
2. Projekto partneriai – Raseinių socialinių paslaugų centras ir UAB „Addere Care“. Mokyklos gali pasitelkti ir kitus savo bendruomenės partnerius.
3. Projekto organizatoriai – rajono technologijų ir dorinio ugdymo mokytojų metodiniai būreliai bei Raseinių rajono švietimo pagalbos tarnyba (toliau – Tarnyba).
4. Projekto koordinatorė – Rasa Turskienė, Raseinių Viktoro Petkaus progimnazijos technologijų mokytoja metodininkė, tel. +370 603 10 444. Tarnybos veiklas koordinuoja metodininkė Kristina Ražanienė, el. p. kristina.razaniene@rspt.lt.

II PROJEKTO TIKSLAS IR UŽDAVINIAI
5. Tikslas – ugdyti mokinių emocinį intelektą bei socialines emocines kompetencijas, tobulinti technologinius (projektavimo, technologinių procesų, medžiagų pažinimo ir jų pritaikymo praktikoje) gebėjimus, kuriant ir dovanojant dovanėles bendruomenės nariams.
6. Uždaviniai:
6.1. supažindinti mokinius su Projekto partnerių veikla;
6.2. aptarti, kaip būtų galima praskaidrinti vienišų senjorų ir kitų bendruomenės narių kasdienybę artėjančių šv. Kalėdų proga;
6.3. parinkti medžiagas, sukurti kūrybinius darbus ir juos padovanoti mokyklos pasirinktiems bendruomenės nariams;
6.4. įtraukti mokinius į dovanojimą ir aptarti jų patirtį.
III PROJEKTO ORGANIZAVIMO TVARKA
7. Projekto dalyviai – rajono bendrojo ugdymo įstaigų 5–12 klasių mokiniai.
8. Vienam mokytojui rekomenduojama pateikti 12–15 kūrybinių darbų. Tai gali būti rankų darbo dovanėlės, atvirukai ar kiti dovanojimui skirti mokinių kūriniai. Darbų skaičių mokykla pasirenka pagal mokinių galimybes.
9. Kūrybiniai darbai turi būti tvarkingai pagaminti, saugūs ir nedideli. Juos rekomenduojama gražiai supakuoti, pridėti šiltą kalėdinį palinkėjimą bei nurodyti autorių.
10. Technologijų mokytojai koordinuoja kūrybinių darbų kūrimą, o dorinio ugdymo mokytojai – jų dovanojimą bendruomenės nariams. Abiejų dalykų mokytojai gali kartu su mokiniais kurti kūrybinius darbus, planuoti ir įgyvendinti dovanojimą. Pasibaigus veikloms, mokytojai su mokiniais aptaria įgytą patirtį, kilusius jausmus ir dovanojimo prasmę.
11. Kūrybinius darbus sukūrusios mokyklos savo nuožiūra pasirenka gavėjus, dovanojimo laiką ir būdą. Darbai gali būti skirti vienišiems senjorams ar kitiems bendruomenės nariams. Mokiniai pagal galimybes dalyvauja dovanojant, lydimi mokytojo ar kito mokyklos paskirto suaugusiojo.
12. Sukurti kūrybiniai darbai registruojami ir jų nuotraukos pateikiamos šia tvarka:
12.1. Iki 2026 m. gruodžio 4 d. kiekvienas mokytojas vieną kartą užregistruoja darbus arba užsiregistruoja pats jei atliko dovanojimo iniciavimo ir organizavimo procesus „Google Forms“ formoje: https://forms.gle/TobiNG48xRoCChEE8. Registracijai nereikia laukti dovanojimo.
12.2. Kartu pateikiami mokyklos, dalyvavusių mokytojų, mokinių ir kūrybinių darbų duomenys bei prieš supakuojant padarytos darbų nuotraukos. Atskirų metrikų pildyti ar tų pačių duomenų el. paštu siųsti nereikia. Failams įkelti reikės prisijungti prie „Google“ paskyros.
12.3. Nuotraukų failų pavadinimuose nurodomas registracijoje įrašytas darbo numeris, pavadinimas ir mokykla, pvz., 01_Kalėdų pasaka_Saltinio_progimnazija.jpg. Jei pateikiamos kelios to paties darbo nuotraukos, pridedamas nuotraukos numeris, pvz., 01_Saltinio_progimnazija_Pavarde_1.jpg.
13. Po dovanojimo mokytojai kviečiami pasidalyti nuoširdžiais pastebėjimais, mokinių įspūdžiais ir veiklos nuotraukomis el. paštu kristina.razaniene@rspt.lt. Tai neprivaloma, tačiau Jūsų atsiųsti mokinių įspūdžiai ir dovanojimo akimirkos padėtų viešinti Projekto veiklas, įprasminti bendrą patirtį ir atskleisti, ką dovanojimas suteikė mokiniams bei dovanėles gavusiems žmonėms. Pateikta medžiaga, turint reikiamus sutikimus viešinti, gali būti skelbiama Tarnybos interneto svetainėje ir „Facebook“ paskyroje.
14. Iš pateiktų ir viešinti leidžiamų darbų nuotraukų rengiama virtuali Projekto paroda. Jos nuoroda skelbiama Tarnybos interneto svetainėje ir „Facebook“ paskyroje. Dovanojimo metu padarytų žmonių nuotraukų pateikti neprivaloma.
15. Mokytojams, parengusiems mokinius Projektui ar organizavusiems dovanojimą, bus parengtos Raseinių rajono švietimo pagalbos tarnybos pažymos, kurios bus išduodamos per dokumentų valdymo sistemą „Kontora“. Pažymos rengiamos pagal registracijoje pateiktus duomenis.
16. Mokiniams bus parengtos Raseinių rajono švietimo pagalbos tarnybos padėkos. Jos elektroniniu formatu perduodamos registracijoje nurodytam mokytojui.

IV BAIGIAMOSIOS NUOSTATOS
17. Dalyvių duomenys naudojami Projekto organizavimui, pažymų ir padėkų rengimui. Dalyvių suvestinė neviešinama. Registracijoje pateikiama informacija apie asmens duomenų tvarkymą.
18. Darbų nuotraukos, mokinių vardai, pavardės ir atvaizdai viešinami tik gavus reikiamus sutikimus. Jais pagal mokyklos tvarką pasirūpina mokytojas; sutikimai saugomi mokykloje. Registracijoje nurodoma, ką leidžiama viešinti. Nesutikimas viešinti netrukdo dalyvauti Projekte.
19. Projekto aprašas skelbiamas Tarnybos interneto svetainėje www.rspt.lt.
20. Registracijos pateikimas patvirtina susipažinimą su Projekto aprašu ir sutikimą su dalyvavimo sąlygomis. Registracija neatstoja sutikimų viešinti.


